Document ID: 32005D0234

ΑΠΌΦΑΣΗ ΤΗΣ ΕΠΙΤΡΟΠΉΣ
της 14ης Μαρτίου 2005
για την τροποποίηση του παραρτήματος II της απόφασης 79/542/ΕΟΚ του Συμβουλίου σχετικά με τις εισαγωγές νωπού κρέατος από την Αργεντινή
[κοινοποιηθείσα υπό τον αριθμό Ε(2005) 602]
(Κείμενο που παρουσιάζει ενδιαφέρον για τον ΕΟΧ)
(2005/234/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 72/462/ΕΟΚ του Συμβουλίου, της 12ης Δεκεμβρίου 1972, για τα υγειονομικά προβλήματα και τα υγειονομικά μέτρα κατά την εισαγωγή ζώων του βοείου, χοιρείου, προβείου και αιγείου είδους, νωπών κρεάτων ή προϊόντων με βάση το κρέας προέλευσης τρίτων χωρών (1), και ιδίως το άρθρο 3 παράγραφος 1 δεύτερη περίπτωση και το άρθρο 16 παράγραφος 1,
την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (2), και ιδίως το άρθρο 8 παράγραφοι 1 και 4,
Εκτιμώντας τα ακόλουθα:
(1)
Το τμήμα 1 του παραρτήματος ΙΙ της απόφασης 79/542/ΕΟΚ του Συμβουλίου, της 21ης Δεκεμβρίου 1979, περί καταρτίσεως ενός πίνακα τρίτων χωρών ή περιοχών τρίτων χωρών, καθώς και για τον καθορισμό όρων όσον αφορά την υγεία των ζώων, τη δημόσια υγεία και την κτηνιατρική πιστοποίηση για την εισαγωγή στην Κοινότητα ορισμένων ζώντων ζώων και του νωπού κρέατος αυτών (3) περιέχει κατάλογο τρίτων χωρών και περιοχών τρίτων χωρών από τις οποίες επιτρέπεται η εισαγωγή ορισμένων ζώντων ζώων και των νωπών κρεάτων τους από τα κράτη μέλη.
(2)
Μετά την εκδήλωση εστίας του αφθώδους πυρετού τον Σεπτέμβριο του 2003 στην επαρχία Salta της Αργεντινής, στο βόρειο τμήμα της χώρας κοντά στα σύνορα με την Παραγουάη, η απόφαση 93/402/ΕΟΚ της Επιτροπής, της 10ης Ιουνίου 1993, περί των υγειονομικών όρων και της κτηνιατρικής πιστοποίησης που απαιτούνται για την εισαγωγή νωπών κρεάτων προερχόμενων από ορισμένες χώρες της Νότιας Αμερικής (4) τροποποιήθηκε με τις αποφάσεις 2003/658/ΕΚ (5) και 2003/758/ΕΚ (6), προκειμένου να ανασταλούν οι εισαγωγές βοείου σιτεμένου κρέατος και βοείου κρέατος χωρίς οστά από τις επαρχίες Salta, Jujuy, Chaco και Formosa της Αργεντινής. Η απόφαση 93/402/ΕΟΚ καταργήθηκε με την απόφαση 2004/212/ΕΚ (7) και οι διατάξεις της ενσωματώθηκαν στην απόφαση 79/542/ΕΟΚ.
(3)
Εδώ και πάνω από δώδεκα μήνες δεν έχουν υπάρξει κρούσματα από την εν λόγω εστία και δεν έχουν εντοπιστεί νέες εστίες στο έδαφος της Αργεντινής. Στο μεταξύ, βάσει των αποστολών επιθεώρησης που διενεργήθηκαν το 2004, η κατάσταση της δημόσιας υγείας καθώς και της υγείας των ζώων στη χώρα αυτή έχει βελτιωθεί.
(4)
Η Επιτροπή ζήτησε από την Αργεντινή να καθορίσει ζώνη ασφαλείας στα σύνορα της τελευταίας με τη Βολιβία και την Παραγουάη, έτσι ώστε να αποφευχθεί ο κίνδυνος εισαγωγής του αφθώδους πυρετού. Η Αργεντινή πρότεινε να καθοριστεί στα σύνορά της με τις παραπάνω χώρες ζώνη ασφαλείας πλάτους 25 χιλιομέτρων («ζώνη ασφαλείας»). Στην Επιτροπή κοινοποιήθηκαν λεπτομερείς χάρτες και πληροφορίες, ιδίως όσον αφορά τα μέτρα ελέγχου που εφαρμόζονται στη ζώνη αυτή. Οι κοινοτικές εισαγωγές νωπού κρέατος ειδών που μπορεί να παρουσιάζουν αφθώδη πυρετό από τη ζώνη ασφαλείας πρέπει να απαγορεύονται.
(5)
Συνεπώς, είναι αναγκαίο να επιτραπούν εκ νέου οι εισαγωγές βοείου σιτεμένου κρέατος και βοείου κρέατος χωρίς οστά από τις επαρχίες Salta, Jujuy, Chaco και Formosa της Αργεντινής με εξαίρεση τη ζώνη ασφαλείας.
(6)
Η απόφαση 79/542/ΕΟΚ τροποποιήθηκε από την απόφαση 2004/212/ΕΚ, μεταξύ άλλων, για να εξαιρεθούν τα προϊόντα με βάση το κρέας από το πεδίο εφαρμογής της. Συνεπώς, είναι απαραίτητο να διαγραφεί η εσφαλμένη αναφορά στα προϊόντα με βάση το κρέας στο άρθρο 1.
(7)
Το άρθρο 1 και το μέρος 1 του παραρτήματος II της απόφασης 79/542/ΕΟΚ πρέπει να τροποποιηθούν αναλόγως.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο άρθρο 1 της απόφασης 79/542/ΕΟΚ διαγράφονται οι λέξεις «και προϊόντων με βάση το κρέας».
Άρθρο 2
Το μέρος 1 του παραρτήματος II της απόφασης 79/542/ΕΟΚ αντικαθίσταται από το παράρτημα της παρούσας απόφασης.
Άρθρο 3
Η παρούσα απόφαση ισχύει από τις 18 Μαρτίου 2005.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 14 Μαρτίου 2005.

Labels: 3
17
18
6